text: Sant Jordi omple els carrers de Vilanova
  La rambla Principal s'omple de passejants matí i tarda
  Un any més, el bon temps acompanya una Diada que omple els carrers de llibres, roses i poesia
  Passejar per la rambla Principal, la plaça de les Neus i la plaça de la Vila ha estat un plaer el matí de sant Jordi. El bon temps ha facilitat la feina als venedors de les 148 parades que enguany oferien roses i llibres, però també objectes d'artesania, pintura, puntes de coixí i altres objectes relacionats amb la diada de Sant Jordi.
  La regidoria de Cultura i les biblioteques municipals de la ciutat, conjuntament amb la Regidoria de Conv¡vència i Equitat i diverses entitats, han organitzat un programa d'actes culturals al voltant de la Diada. Així, davant del Teatre Principal hi ha els pabordes de la Festa Major 2014, i també la parada de la Xarxa d'Espais per la Llengua (XELL), on es fa el concurs "Sigues poeta per un dia!". El vestíbul del Teatre Principal està obert per escoltar com es xiuxiuegen poesies de Joan Vinyoli i d'altres poetes i poetesses.
  El matí de Sant Jordi ha començat a la Masia en Cabanyes, on el Consell Comarcal del Garraf ha organitzat una lectura de poesies de Manuel de Cabanyes i de Joan Vinyoli.
  Un any més, l'Alcaldessa, acompanyada de la primera tinenta d'Alcaldia Ariadna Llorens, ha lliurat una rosa a dos usuaris dels Amics de la Gent Gran, el Miguel i la Carmen, que viuen sols i que un cop per setmana gaudeixen de la companyia d'un voluntari d'aquesta associació.
  A les 12 h del migdia, davant les portes de l'Ajuntament, l'alumna del Servei de Català de VNG Clàudia Alemany ha llegit el Manifest del Dia de la Llengua, elaborat pel Servei de Català de Vilanova, del Consorci per a la Normalització Lingüística. Un manifest que reconeix la riquesa lingüística i el compromís de la ciutadania perquè la llengua sigui més viva que mai.
  La Diada de Sant Jordi també ha tingut altres escenaris: als jardins del Museu Balaguer s'hi ha instal·lat una parada amb exemplars de llibres editats per la institució des de finals del segle XIX fins a l'actualitat, i a la tarda al Centre d'Art Contemporani La Sala es pot comprar llibres i catàlegs d'exposicions a preus reduïts. A la plaça d'Enric Cristòfor Ricart s'hi fa una ballada de sardanes a partir de les sis de la tarda.
  Les biblioteques municipals també han celebrat intensament Sant Jordi. Dimarts al vespre van celebrar la II Revetlla de Sant Jordi obrint els equipaments a partir de les 20 h i organitzant activitats relacionades amb la promoció i el foment de la lectura i la cultura: una representació teatral i la presentació del llibre "Blau de nit a Praga", de Teresa Costa-Gramunt.
  Les activitats al voltant de la Diada s'allarguen durant tota la setmana. Divendres 25 l'Auditori Eduard Toldrà acollirà un concert del grup Blaumut, i fins dissabte 26 es poden visitar dues exposicions a les biblioteques municipals relacionades amb l'escriptora Teresa Costa-Gramunt: "Treball de camp i El Cantor sense llengua", i "Llibres dibuixats". Finalment, fins al 30 d'abril a la biblioteca Armand Cardona Torrandell es pot participar al 5è concurs infantil de punts de llibre Sant Jordi 2014.